**ПРАВИЛНИК ЗА ДЕЙНОСТТА**

**на подКомитет**

**„пътни проекти и пътна безопасност“**

**КЪМ КОМИТЕТА ЗА НАБЛЮДЕНИЕ НА**

**програма „транспортна свързаност“**

**СЪДЪРЖАНИЕ**

**ГЛАВА** [**1. ОБЩИ ПОЛОЖЕНИЯ** Error! Bookmark not defined.](#_Toc472077896)

**ГЛАВА** [**2. ФУНКЦИИ** Error! Bookmark not defined.](#_Toc472077897)

**ГЛАВА** [**3. СЪСТАВ НА ПОДКОМИТЕТА 4**](#_Toc472077900)

**ГЛАВА** [**4. СЕКРЕТАРИАТ 6**](#_Toc472077900)

**ГЛАВА** [**5. ПРОЦЕДУРНИ ПРАВИЛА 6**](#_Toc472077901)

**ГЛАВА** [**6. КОДЕКС НА ПОВЕДЕНИЕ 7**](#_Toc472077906)

**ГЛАВА 7.** [**ЗАКЛЮЧИТЕЛНИ РАЗПОРЕДБИ** Error! Bookmark not defined.](#_Toc472077907)

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.** (1) С този правилник се уреждат редът за работа на Подкомитет “Пътни проекти и пътна безопасност“ към Комитета за наблюдение на Програма „Транспортна свързаност” 2021-2027, наричан по- нататък Подкомитета.

(2) Подкомитетът е колективен орган, основан на принципа на партньорството, който следи за ефективността и качеството на изпълнение на пътните проекти и пътната безопасност по Програма „Транспортна свързаност“ 2021-2027 г. (ПТС).

(3) Подкомитетът се създава с Решение на Комитета за наблюдение (КН) на ПТС.

(4) В съответствие с чл. 17 от ПМС № 302 на МС от 2022 г., Подкомитетът е орган на програмата, който осигурява постоянна подкрепа на КН на ПТС;

(5) Обхватът на дейностите и функциите на Подкомитета са описани в настоящия правилник, наричан по-долу „Правилник за дейността на Подкомитета“.

**ГЛАВА ВТОРА**

**ФУНКЦИИ**

**Чл. 2.** Подкомитетът подпомага работата на КН на ПТС в областта на пътните проекти и пътната безопасност, като:

 1. наблюдава изпълнението и напредъка на пътните проекти по ПТС и напредъка към постигането на междинните цели и на целевите стойности;

 2. разглежда и обсъжда документи, необходими за изпълнението на проектите;

 3. преглежда съответствието на изпълнението на проектите с приложимите стратегически референтни документи за отчитане на проектите, за съгласуваността им със Споразумението за партньорство и за прилагане на добрите инженерни практики в областта и изготвя мотивирани предложения към КН на ПТС по преценка;

 4. идентифицира потенциалните рискове пред изпълнението на проектите и изготвя мотивирани предложения към КН на ПТС за справяне с/минимизиране/ елиминиране на рисковете;

 5. провежда обсъждания с бенефициентите/ партньорите по финансирани и идентифицирани като рискови проекти с цел изслушване и отправяне на препоръки за потенциални решения/ мерки за справяне с/минимизиране/елиминиране на рисковете за изпълнението им;

 6. разработва съвместни мотивирани позиции/ становища/ предложения, свързани с изпълнението на пътни проекти, и предлага приоритетни и/или резервни проекти за бъдещо финансиране в рамките на програмата;

 7. отправя препоръки към КН на ПТС, включително относно мерки за намаляване на административната тежест за бенефициентите;

 8. когато е приложимо, оказва съдействие или участва в комуникационни дейности, свързани с финансираните проекти, и поддържа взаимодействие с гражданското общество с цел популяризиране на резултатите от инвестициите по ПТС, включително на местно ниво;

9. анализира и идентифицира тесните места при планирането, подготовката и изпълнението на пътните проекти;

10. обсъжда и изготвя предложения за конкретни мерки, вкл. законодателни промени, за преодоляване на тесните места и за ускоряване изпълнението на проектите;

11. предлага мерки и действия за осигуряване на необходимата ефективност, качество на транспортната услуга и безопасност на движението;

12. предлага мерки за адресиране на предизвикателствата, свързани с капацитета на „Агенция пътна инфраструктура“ (АПИ) като бенефициент и възложител.

**ГЛАВА ТРЕТА**

**СЪСТАВ НА ПОДКОМИТЕТА**

**Чл. 3.** (1) Подкомитетът се състои от председател, координатор, членове, резервни членове и наблюдатели.

(2) Председателят е представител на УО на ПТС.

(3) Координаторът е представител на АПИ.

(4) Поименният състав на Подкомитета се определя със заповед на председателя на КН на ПТС, която се публикува на интернет страницата на ПТС, заедно с одобрения Правилник за дейността на Подкомитета.

**Чл. 4.** (1) В състава на Подкомитета се включват:

1. представители на компетентните ведомства, имащи отношение към изпълнението на пътните проекти;
2. представител/и на академичната общност;
3. представители на областните администрации и на общините, на територията на които се изпълняват пътните проекти, номинирани от Регионалните съвети за развитие на съответните региони за планиране от ниво 2;
4. представител/и на юридически лица с нестопанска цел за общественополезна дейност в сектор „Транспорт“, юридически лица с нестопанска цел в сферата на екологията и други юридически лица с нестопанска цел;
5. външни експерти, поканени при необходимост.

 (2) Представителите по ал. 1, т. 4 се определят чрез процедура, която включва:

1. публикуване на покана за заявяване на интерес за участие в състава на Подкомитета. Поканата се публикува на официалната страница на ПТС за срок, не по-кратък от 14 календарни дни;
2. разглеждане на постъпилите заявления от работна група, определена от Ръководителя на Управляващия орган или Председателя на Подкомитета;
3. оценка и класиране на кандидатите въз основа на обявените в поканата критерии за подбор, свързани с релевантност на професионалния опит, институционална ангажираност и компетентност в съответната тематична област;
4. вземане на окончателно решение от Председателя на Подкомитета за определяне на представителите;
5. документиране и съхранение на цялата свързана кореспонденция и протоколи от Секретариата с цел осигуряване на адекватна одитна следа.

 (3) В заседанията на Подкомитета могат да участват и външни експерти, в зависимост от конкретните теми, разглеждани на заседанието. Външните експерти могат да бъдат предложени от членовете и/или от председателя или координатора на Подкомитета.

(4) По покана на Председателя в заседанията на Подкомитета могат да участват като наблюдатели без право на глас представители на други ведомства и организации, имащи отношение към планирането, изпълнението и наблюдението на пътните проекти.

 (5) При изпълнение на задълженията си, председателят, координаторът, членовете и наблюдателите спазват изискванията на Глава 6 „Кодекс на поведение“ от настоящия правилник.

**Чл. 5. Председателят на Подкомитета:**

1. Организира дейността на Подкомитета в съответствие с настоящия правилник;
2. Предлага дневния ред на заседанията на Подкомитета;
3. Насрочва заседанията на Подкомитета;
4. Ръководи заседанията на Подкомитета;
5. Докладва на КН на ПТС за дейността на Подкомитета;
6. Определя и координира задачите на членовете на Секретариата от страна на УО;
7. Подписва кореспонденцията, свързана с работата на Подкомитета.

**Чл. 6. Координаторът на Подкомитета:**

1. Подпомага председателя при изпълнение на задълженията му;
2. Информира Подкомитета за текущия напредък на пътните проекти;
3. Подпомага взаимодействието на АПИ с други компетентни институции по отношение дейността на Подкомитета;
4. Предоставя на секретариата на Подкомитета всички документи от компетентността на АПИ, подлежащи на разглеждане и обсъждане на заседанията в срок от 10 работни дни преди датата на провеждане на съответното заседание;
5. Координира подготовката на техническата документация и становища от страна на АПИ за заседанията на Подкомитета;
6. Разпределя задачите между членовете на Секретариата от страна на АПИ и осъществява контрол по тяхното изпълнение.

**ГЛАВА ЧЕТВЪРТА**

**СЕКРЕТАРИАТ**

**Чл. 7.** (1) Координацията, административната и организационно-техническата работа, свързани с дейността на Подкомитета, се извършват от Секретариат.

(2) Функциите на Секретариат се изпълняват от дирекция „Координация на програми и проекти“ в Министерството на транспорта и съобщенията.

(3) Секретариатът на Подкомитета:

1. Подготвя и организира провеждането на заседания на Подкомитета и подпомага осъществяването на неговата дейност под ръководството на председателя и координатора;
2. Осигурява навременното събиране и/или изготвяне и разпространение до основните и резервни членове на Подкомитета по електронен път, на всички документи и материали, необходими за провеждането на заседанията, в т.ч. и неприсъствените такива;
3. Изготвя протоколи от заседанията на Подкомитета и ги изпраща до основните и резервни членове на Подкомитета и КН на ПТС;
4. Подпомага председателя и координатора на Подкомитета при осъществяване на функциите им;
5. Осъществява цялостната кореспонденция, свързана с работата на Подкомитета;
6. Съхранява документите, свързани с дейността на Подкомитета;
7. Изпълнява и други задачи, възложени от председателя и координатора на Подкомитета.

**ГЛАВА ПЕТА**

**ПРОЦЕДУРНИ ПРАВИЛА**

**Чл. 8.** Подкомитетът разработва проект на процедурни правила за своята дейност, който се внася за одобрение от Комитета за наблюдение на Програма „Транспортна свързаност“ съгласно чл. 18, ал. 3 от Вътрешните правила на КН на ПТС.

**ГЛАВА ШЕСТА**

**КОДЕКС НА ПОВЕДЕНИЕ**

**Чл. 9.** (1) Членовете на Подкомитета са отговорни за своите действия в това си качество. Поведението на председателя, координатора, членовете, резервните членове и наблюдателите в Подкомитета се основава на следните принципи - законност, безкористност, безпристрастност, обективност, отчетност и публичност, отговорност, професионално поведение**,** политическа неутралност, личен пример и прозрачност.

(2) Председателят, координаторът, членовете, резервните членове и наблюдателите в Подкомитета с дейността си пазят интересите на обществото и се ръководят единствено от закона. Те изпълняват своевременно, добросъвестно, точно и професионално възложените им задачи.

(3) Член, съответно резервен член, на Подкомитета не може да участва в обсъждането, подготовката, вземането и изпълнението на решения, когато той или свързани с него лица по смисъла на § 1, т. 9 от допълнителните разпоредби на  Закон за противодействие на корупцията са заинтересовани от съответното решение или когато има със заинтересовани лица отношения, пораждащи основателни съмнения в неговата безпристрастност.

(4) В случай че по отношение на член, съответно резервен член, на Подкомитета възникне конфликт на интереси, той е длъжен незабавно да информира председателя на Подкомитета. При констатирани нарушения се прилагат разпоредбите на законодателството на Република България.

(5) Председателят, координаторът, членовете, резервните членове и наблюдателите в Подкомитета са задължени да декларират наличие или липса на частни интереси, свързани с дейността им в Подкомитета, като за целта подписват декларации. Декларациите се съхраняват от Секретариата на Подкомитета.

**ГЛАВА СЕДМА**

**ЗАКЛЮЧИТЕЛНИ РАЗПОРЕДБИ**

**§ 1.** Настоящият правилник се одобрява от КН на ПТС и може да бъде изменян по предложение на Председателя, на член на Подкомитета или по инициатива на Секретариата, включително при промени в правото на Европейския съюз и/или българското законодателство, регламентиращи помощта от ЕС за програмен период 2021-2027 г.

§ 2. Подкомитет „Пътни проекти и пътна безопасност“ към Комитета за наблюдение на Програма „Транспортна свързаност“ 2021-2027 г. се създава на основание чл. 17 от Постановление № 302 от 2022 г. на Министерския съвет за създаване на комитети за наблюдение на Споразумението за партньорство на Република България и на програмите, съфинансирани от ЕФСУ, за програмен период 2021 – 2027 г. (Oбн., ДВ, бр. 79 от 4.10.2022 г., в сила от 4.10.2022 г., изм., бр. 85 от 25.10.2022 г., изм. ДВ. бр.85 от 25.10.2022 г., изм. и доп. ДВ. бр.5 от 17.01.2023 г., изм. ДВ. бр.63 от 25.07.2023 г., изм. ДВ. бр.106 от 22.12.2023 г., изм. ДВ. бр.64 от 30.07.2024 г., изм. ДВ. бр.19 от 7.03.2025 г.).